
A fogyasztói tudatosság és a skinfluencerek befolyásának vizsgálata a női bőrápolási termékek piacán

A bőrápolás kezdeti formái egészen az ókori időkig vezethetők vissza, ma már viszont vezető ágazatnak számít a szépségiparon belül. Az orvostudomány és a technológia fejlődésével elérhetővé váltak olyan bőrápolási termékek, amelyek a bőr megjelenésének javítására és különböző bőrproblémák megoldására alkalmasak. Napjainkban a kozmetikai termékek vásárlására egyre inkább jellemző a tudatosság, melynek elterjedésében nagy szerepet játszanak a különböző közösségi felületek, valamint erre a területre specializálódott influencerek.
Célként tűztem ki, hogy megvizsgáljam a női nem körében, milyen szerepet kap a közösségi média a bőrápolási termékek fogyasztásában. Ezzel összefüggésben olyan kutatási kérdéseket fogalmaztam meg, mint milyen szempontok alapján választanak bőrápolási termékeket? A vásárlási döntés folyamatában hol helyezkednek el a közösségi felületek és skinfluencerek? Jellemző-e a végső vásárlási döntés meghozatalára a tudatosság?
A szekunder információgyűjtést követően, a kutatási kérdések megválaszolása és a hipotézisek bizonyítása érdekében primer módszerek kerültek alkalmazásra. A kvantitatív kutatás megalapozottságát kvalitatív módszerek biztosították, mégpedig netnográfiai kutatás és szakértői mélyinterjú formájában. Annak vizsgálata érdekében, hogy a bőrápolás milyen módon jelenik meg az olyan közösségi felületeken, mint a Facebook, Instagram és TikTok, netnográfiai kutatást végeztem. Ezt követően három, a tudatos bőrápolás területén jelentős véleményvezér nézőpontját ismertetem. Végül a kérdőíves megkérdezésben a (tudatos) bőrápolással kapcsolatos fogyasztói magatartás megismerésén és a közösségi média használati szokások feltárásán volt a hangsúly, amely 846 fő bevonásával valósult meg. A mélyebb szintű összefüggések feltárása érdekében a kiértékelés során leíró és többváltozós statisztikai módszereket (kereszttábla-elemzés, varianciaanalízis) is alkalmaztam.
A kutatás főbb eredményeiként említhető, hogy a közösségi felületek elsősorban információforrásként szolgálnak a vásárlási döntés folyamatában. A kutatásban részvevő női fogyasztók nem az ár alapján döntenek elsősorban, hanem a termék összetételét vizsgálják meg elsőként. A kutatás során megállapításra került az is, hogy a megkérdezettek többsége már hallott a skinfluencer kifejezésről és jelentős része már vásárolt az ajánlásukra bőrápolási terméket, amellyel többnyire elégedettek voltak annak használata során.



